*Projekts*

**Informatīvais ziņojums „Par Finanšu ministrijas prasību pret biedrību „Zinātnes, inovāciju un testēšanas centrs”” [[1]](#footnote-1)**

**I. Situācijas izklāsts**

2015.gada 24.martā Ministru kabinets izskatīja Finanšu ministrijas izstrādāto informatīvo ziņojumu „Par Finanšu ministrijas prasību pret biedrību „Zinātnes, inovāciju un testēšanas centrs” (turpmāk – sākotnējais informatīvais ziņojums) (protokola Nr.16. 54.§) un akceptēja izlīguma slēgšanu sarunu uzsākšanai ar biedrību „Zinātnes, inovāciju un testēšanas centrs” (turpmāk – Finansējuma saņēmējs).

Ministru kabinets atbalstīja sākotnējā informatīvā ziņojuma IV sadaļā minēto 2.rīcības variantu par izlīguma noslēgšanu, paredzot, ka: 1) galvenie Finansējuma saņēmēja kreditori (Finanšu ministrija, Jelgavas pašvaldība un SIA „Kapitālo investīciju kompānija”) pārņemtu savā kopīpašumā par ES fondu līdzekļiem uzbūvēto ēku Jelgavā, Peldu ielā 7, piešķirot katram kreditoram proporcionālu domājamo daļu, kas atbilstu attiecīgā kreditora prasījuma summai; 2) Finanšu ministrija panāk vienošanos ar valsts augstskolām par iekārtu, kas iegādātas par ES fondu līdzekļiem, turpmāko izmantošanu projektā paredzētajiem mērķiem; 3) Finanšu ministrija pārņem biedrībai „Būvizstrādājumu un testēšanas centrs” piederošās iekārtas.

Tika atļauts uzsākt izlīguma sarunas, paredzot pienākumu, ka izlīguma projekts nevar saturēt papildu finansējuma nepieciešamību no valsts budžeta, tādējādi nepalielinot valsts budžeta izdevumu apjomu, un tiek prasīta par projekta līdzekļiem iegādātās kustamās mantas un neapgrūtināta nekustamā īpašuma nodošana valstij.

Pēc sarunām ar Finansējuma saņēmēju par Ministru kabineta 2015.gada 24.martā pieņemtā lēmuma izpildi un turpmāko rīcību saistībā ar mierizlīguma noslēgšanu secināms, ka izlīgums saskaņā ar Ministru kabineta sniegto mandātu nav iespējams, jo:

1. Finansējuma saņēmējs nav gatavs (kaut vai daļēji) atmaksāt valstij piešķirto finansējumu, jo tam nav nepieciešamo finanšu līdzekļu, savukārt Finansējuma saņēmēja kreditori jaunus līdzekļus ieguldīt nevēlas. Līdz ar to secināms, ka Finansējuma saņēmējs visdrīzāk piekritīs izlīgumam tikai tādā gadījumā, ja kaut ko saņems pretim. Šajā gadījumā tiesvedība pat ar negatīvu iznākumu Finansējuma saņēmējam ir izdevīgāka, jo situācijā, ja tas zaudēs tiesas procesu, piedziņas rezultātā tiks realizēts nekustamais īpašums un manta, bet Finansējuma saņēmējam nebūs nepieciešamība atrast papildu finansējumu;
2. nekustamā īpašuma nodošana valsts īpašumā Finansējuma saņēmējam nav pieņemama. Tā kā būvniecība noritēja 2005., 2006.gadā, kad Latvijā strauji auga būvniecības izmaksas, bet projekta līgums neparedzēja iespēju segt izmaksu sadārdzinājumu Finansējuma saņēmējam nācās aizņemties naudu, lai projektu realizētu par saviem līdzekļiem. Vienlaikus tas ietekmējis arī iespēju ēku uzbūvēt un projektu pabeigt laikā. Tā kā šo sadārdzinājumu Finansējuma saņēmēja ieskatā noteica valsts ekonomiskā situācija, Finansējuma saņēmējs uzskata, ka valstij bija jāatrod ārpuskārtas risinājumi šī projekta sadārdzinājuma segšanai un laika termiņa pagarinājumam. Arī šajā scenārijā tiesvedība pat ar negatīvu iznākumu, kā minēts pirmajā punktā, Finansējuma saņēmējam ir izdevīgāka.

**Ņemot vērā iepriekš minēto, šobrīd Finansējuma saņēmējs ir gatavs tikai tādam izlīgumam, kura rezultātā nekustamais īpašums paliek tā īpašumā, bet valstij tiek nodotas tiesības uz visu īpašumā esošo kustamo mantu**, kas ietver par projekta līdzekļiem iegādāto mantu, t.sk. biedrības „Būvizstrādājumu un testēšanas centrs” bilancē esošo, kuras kopējā grāmatvediskā vērtība ir 759 347.99 euro.

**II. Iespējamais situācijas risinājums**

Turpinoties tiesvedībai ar Finansējuma saņēmēju, jebkāda iespēja uz līdzekļu atgūšanu var tikt zaudēta, jo, ņemot vērā Finansējuma saņēmēja finansiālo stāvokli, var droši pieņemt, ka prasības apmierināšanas gadījumā tiks pasludināts tā maksātnespējas process. Šādā gadījumā par labu Finanšu ministrijai piemērotie prasības nodrošinājuma līdzekļi (ķīlas tiesības atzīme ēkai un kustamas mantas apķīlāšana) tiks atcelti, kā rezultātā Finanšu ministrijai pret Finansējuma saņēmēju būs nenodrošināts prasījums.

Lai nodrošinātu iespēju valstij atgūt kaut daļu no projekta ieguldījumiem, izlīguma sarunas ar Finansējuma saņēmēju būtu jāturpina. Ņemot vērā iepriekš minētos apstākļus, konstatējams, ka risinājums, kas nepalielina valsts izmaksas tiesvedības procesu ietvaros un ļauj atgūt vismaz daļu no ieguldījumiem (kustamā manta), ir izlīgums, kura ietvaros Finansējuma saņēmējs nodod valstij visu kustamo mantu, bet valsts atsakās no prasības, kas celta par finansējuma piedziņu 2 000 494,45 euro apmērā. Pēc kustamās mantas nodošanas valsts īpašumā būtu risināms jautājums par minētās mantas izmantošanu atbilstoši tās sākotnējam mērķim – izglītības iestāžu vajadzībām, kas pamatotu izlīguma atdevi no publisko interešu viedokļa.

Ministre D.Reizniece - Ozola

29.06.2016. 8:52

633

Centrālās finanšu un līgumu aģentūras

Juridiskā nodrošinājuma un projektu atlases

departamenta Juridiskā nodrošinājuma nodaļas

juriskonsulte Zane Savicka, 29563199

Zane.Savicka@cfla.gov.lv

1. Deklasificēšanas pamatojums: FM 09.02.2023. vēstule Nr. 1.2-2/1-1/439 (reģ. Nr. 2023-DOC-306) [↑](#footnote-ref-1)